Eudes, dux de Bourgoingne, contes d’Artoys et de Bourgoingne, palatins et sires de Salins, à nostre bailli de Dijon et à touz nos autres justiciers sur ce requis et à leurs lieux tenans, salut. Comme, pour certaines et raisonnables causes, nos bien amez deyen et chapitre d’Ostun, tant pour le grant profit et necessité de nous et de nostre duché, comme d’eux mesmes, ayent ordeney de faire et lever une imposition jusques à la somme de quatre cenz florins de Florence, en toute leur terre que il ont soubz nous en nos destroiz, sur leurs hommes frans, clers, mariez et feaulx, qui n’ont accoustumey de eux armer à estre mandez par nous pour venir en nos guerres, et sur touz autres leurs subjez: nous vous mandons et à chascun de vous, si comme à li appartendra, et comettons se necessité est, que vous les hommes et subgiez des diz deyen et chapitre, à la requeste d’eux ou de leur procureur, en nom de leur, contraignez et faites contraindre dehument par prise, vendue et exploit de leurs biens à paier es diz deyen et chapitre la dicte somme et non aultre à leurs hommes imposée ou à imposer pour eux. Si en faites tant que sur ce vous ne puissiés estre repris par nous de negligence. Et se pour et sus la dite imposition aucuns des diz hommes et subgiez des diz deyen et chapitre venoit par devans vous ou l’un de vous en soi complaignant sur ce par quelque voie que ce soit, si ne les oez point se n’est sus excessive imposition sur eux imposée et faite de la quelle il vous facent, tantost appeley le procureur des diz deyen et chapitre, prompte foy, et non autrement. Donné à Dijon le XXIIe jour de mars, l’an mil CCC quarante et six.